alexandrainst/scandi-wiki huggingface dataset:
Kjetil Sigurdsen

Kjetil Sigurdsen (født 19. februar 1970) er en norsk tidligere fotballspiller som spilte for Bryne i Eliteserien i fotball.

Den lovende unggutten fikk problemer med helsen i 1987, og måtte tidlig legge opp som spiller. Han ble cupmester med Bryne i 1987. Han fikk ikke spilletid i finalen, men hadde vært på banen i fire av cupkampene.

Yngste målscorer i Eliteserien
Kjetil Sigurdsen var i 27 år den yngste spilleren som har scoret i Eliteserien i fotball. 16 år og 207 dager gammel scoret han i sin debutkamp for Bryne i en kamp mot Tromsø 14. september 1986 (etter pasning fra Arne Larsen Økland). Rekorden hans ble slått da Håkon Lorentzen scoret for Brann mot Tromsø 10. november 2013. I 2018 er han den fjerde yngste målscorer i norges øverste divisjon.

Eksterne lenker 
 
 Hvor ble de av?  – fra nettsidene til Bryne Fotballklubb

Norske fotballspillere
Fotballspillere for Bryne FK
Oddbjørn Langlo

Oddbjørn Sverre Langlo (født 20. april 1935 på Stranda på Sunnmøre, død 21. juli 2004) var en norsk forretningsmann og politiker (H). Han var stortingsrepresentant for Møre og Romsdal fra 1973 til 1985.

Etter gymnas og handelsgymnas gikk han Forsvarets russiskkurs og siviløkonomstudiet ved NHH. Han var regnskapssjef, kontorsjef og til sist økonomisjef ved Ringstads pølsefabrikk på Stranda. I 1973 var Langlo med på å etablere Stranda spekemat, hvor han satt som styreformann frem til 1985. Etter 12 år på Stortinget var Langlo næringssjef i Stranda kommune fra 1985 til 1989, deretter førstekonsulent ved arbeidsrådgivningskontoret i Møre og Romsdal frem til 1999.

Langlo var medlem av Stranda kommunestyre fra 1968 til 1975, fra 1972 som medlem av formannskapet. Han var innvalgt på Stortinget fra Møre og Romsdal i tre perioder fra 1973 til 1985, og satt i en periode hver i Stortingets samferdsels-, industri- og energi- og industrikomiteer. Først arbeidet han for en fastlandsforbindelse til Kristiansund; Krifast åpnet for trafikk i 1992. Fra slutten av 1970-årene var han Høyres fremste talsmann i mange kraftutbyggingssaker og sentral i arbeidet med et nytt kraftprissystem for tungindustrien, og skjøttet styreverv i flere kraftselskaper.

Referanser

Eksterne lenker 
 

Stortingsrepresentanter fra Høyre
Stortingsrepresentanter for Møre og Romsdal
Stortingsrepresentanter 1973–1977
Stortingsrepresentanter 1977–1981
Stortingsrepresentanter 1981–1985
Norske forretningsfolk
Personer fra Stranda kommune
Arnold Weiberg-Aurdal

Arnold Weiberg-Aurdal (født 18. juni 1925 i Ålesund, død 3. februar 2016) var en norsk politiker som representerte Senterpartiet. Sønn av Bastian Weiberg-Aurdal og Elise Ringdal. Utdannet ved befalskolen for infanteriet (1947), og deltok i 1947-1948 i Tysklandsbrigaden. Han var sivilagronom fra Landbrukshøyskolen (1953). Weiberg-Aurdal var herredsagronom i Stranda (1954-1962) og deretter i Sykkylven (fra 1962). Han var bonde på gården Velle i Sykkylven fra 1953.

Weiberg-Aurdal var ordfører i Sykkylven i periodene 1963–1967, 1967–1969 og 1990–1991. Han ble innvalgt på Stortinget fra Møre og Romsdal i 1969, formann i samferdselskomiteen fra 1973. Delegert til den Nordatlantiske forsamling 1970-72, delegert til Europarådets rådgivende forsamling 1972-73, medlem av styret for Fellesrådet for parlamentarikere og vitenskapsmenn fra 1972.

Han var medlem av en rekke kommunale og fylkeskommunale styrer, nemnder og utvalg og var medlem av en rekke styre eller representantskap i en rekke private foretak og interesseorganisasjoner. Han var medlem av Sykkylven kommunestyre 1956-1970, Møre og Romsdal fylkesting 1965-70.

Arnold Weiberg-Aurdal fikk Kongens fortjenstmedalje i gull i 2003.

Stortingskomitéer 
 1981–1985 medlem i Samferdselskomitéen
 1981–1985 medlem i Den utvidede utenriks- og konstitusjonskomitéen
 1981–1985 medlem i Valgkomitéen
 1977–1981 formann i Samferdselskomitéen
 1977–1981 sekretær i Valgkomitéen
 1973–1977 formann i Samferdselskomitéen
 1973–1977 medlem i Valgkomitéen
 1969–1973 varamedlem i Valgkomitéen
 1969–1973 medlem i Samferdselskomitéen

Referanser

Eksterne lenker 
 
 

Stortingsrepresentanter fra Sp
Stortingsrepresentanter for Møre og Romsdal
Stortingsrepresentanter 1969–1973
Stortingsrepresentanter 1973–1977
Stortingsrepresentanter 1977–1981
Stortingsrepresentanter 1981–1985
Sp-ordførere i Møre og Romsdal
Ordførere i Sykkylven
Kongens fortjenstmedalje i gull
Personer fra Ålesund kommune
Personer fra Sykkylven kommune
MSN

MSN, tidligere The Microsoft Network, i dag Microsoft News er en samling av Internett-tjenester fra Microsoft. MSN ble lansert 24. august 1995 samtidig med Windows 95. I 2006 ble mange av MSN-produktene relansert under navnet Windows Live. Siden da har omfanget av tjenester blitt utvidet. E-post-tjenesten Hotmail var blant de første MSN-tjenestene, fulgt av direktemeldings-tjenesten Windows Live Messenger (tidligere MSN Messenger). Tjenesten ble brukt for det meste til chatting og nettkamera-samtaler. MSN Messenger er dog ikke lenger i bruk, etter at Microsoft kjøpte Skype.  

Pr. 2019 er MSN (Microsoft News) en partnerbasert innholdsplattform med en lokal versjon i over femti land verden rundt. Microsoft News Norge kurerer innhold fra sine partnere, både nasjonale og internasjonale aviser som The Guardian, New York Times, The Independent – blant norske partnere finnes VG Nett, Nettavisen, ABC Nyheter, NTB, Teknisk Ukeblad, Digi.no. I tillegg til tradisjonelle aviser og mediehus, har MSN også mange partnere som tilbyr livsstil- og underholdningsbasert innhold.

Eksterne lenker 
 

Søkemotorer
Trebokstavsord
Etableringer i 1995
Willen

Willen er et distrikt i nybyen Milton Keynes i det seremonielle grevskapet Buckinghamshire, England. Det er også en av de gamle landsbyene i Buckinghamshire som har blitt inkludert i Milton Keynes i 1967. Den opprinnelige landsbyen er siden blitt en viktig del av det større distriktet som det ligger og som det har gitt sitt navn til. Stedet tihører det verdslige sognet Campbell Park.

Historie 
Landsbyen er nevnt i 1189 under navnet Wily. Navnet er antagelig fra angelsaksisk opprinnelse, og betyr «ved piletrærne» (at the willows). Elven Ouzel renner gjennom området, og langs elvebredden er det ideelle forhold til piletrær.

Landsbyens navn var først nedtegnet som Wilinges (1100-tallet), og senere som Wylie, Wilies (1200-tallet); Wilne, Wylyene (1300-tallet); og Wyllyen, Wyllyn (1400-tallet). Willen er ikke nedtegnet ved navn Domesday Book (1086), men den kan bli identifisert med markangivelser under Caldecote, del av nabosognet til Newport Pagnell, og da eid av greven av Mortain ved en leietaker ved navn Alvered.

Stedet har en vakker, liten sognekirke reist av Robert Hooke i 1680. Kirken er den eneste av Hookes bygninger som ikke har blitt endret, og er et klassisk eksempel på tidlig engelsk barokk. Den er viet til Maria Magdalena. 

Willen Hospice tilbyr spesialisert palliativ omsorg for terminale pasienter som ikke lenger kan hjelpes av vanlig medisinsk behandling.

Det ligger også et buddhisttempel der. Nær tempelet står en stupa, kjent som Peace Pagoda. Den er reist av munker og nonner fra Nipponzan-Myōhōji, og var den første stupa av denne typen som ble bygget på den vestlige halvkule.

Willen Lake 

Willen Lake er en stor, kunstig innsjø som er anlagt for å hindre oversvømmelser. Den nordlige delen er et naturvernsområde hvor mange trekkfugler har tilhold, mens den sørlige delen er et fritidsområde med mulighet for vindsurfing, seiling i jolle og andre aktiviteter.

Referanser

Eksterne lenker 

Offisielt nettsted for Milton Keynes Peace Pagoda
Panoramisk virtuell tur i Willen Church ved Peter Loud

Landsbyer i Buckinghamshire
Milton Keynes
Odd With

Odd With (1921-2006)  var en norsk jurist, rådmann, offentlig tjenestemann, politiker (KrF) og fylkesmann fra Rana. Han var stortingsrepresentant fra Nordland i tre perioder fra 1973 til 1985, og var deretter fylkesmann i Nordland fram til han ble pensjonist i 1991.

With tok artium i 1939 og jus-eksamen i 1947. Han hadde ulike stillinger, lengst som fylkesfullmektig og senere konstituert fylkeskontorsjef i Troms 1948-1954, før han i 1954 ble rådmann i Nord-Rana kommune og etter kommunesammenslåing i 1963 finansrådmann i den nye Rana kommune. Han ledet sosiallovutvalget 1969-72.

Etter fylkesmannstiden bosatte han seg i Bærum. Han var far til Odd Anders With (kommunalråd i Trondheim, KrF-nestleder og statssekretær), og farfar til Aleksander With, som vant sangkonkurransen Idol i 2006. Han var bror til biskop i Bjørgvin, Thor With.

With hadde verv i bispedømmeråd, Bispedømmerådenes fellesråd, Norges kristelige ungdomsforbund, Det norske misjonsselskap, Israelsmisjonen, Avholdsfolkets Landsnemnd, avisen Vårt Land, Nord-Norgeslaget i Oslo og andre steder.

 8. oktober 1981–30. september 1985 Visepresident i Odelstinget
 9. oktober 1973–30. september 1974 Varasekretær i Odelstinget

 1981–1985 medlem i Forbruker- og administrasjonskomitéen
 1983–1985 sekretær i Valgkomitéen
 1981–1983 medlem i Valgkomitéen
 1981–1985 varamedlem i Den utvidede utenriks- og konstitusjonskomitéen
 1981–1985 varamedlem i Kontrollkomitéen
 1977–1981 formann i Sosialkomitéen
 1977–1981 medlem i Valgkomitéen
 1973–1977 medlem i Kommunal- og miljøvernkomitéen
 1973–1977 medlem i Valgkomitéen

Referanser

Eksterne lenker 
 

Stortingsrepresentanter fra KrF
Stortingsrepresentanter for Nordland
Stortingsrepresentanter 1973–1977
Stortingsrepresentanter 1977–1981
Stortingsrepresentanter 1981–1985
Fylkesmenn i Nordland
Personer fra Nordkapp kommune
Personer fra Rana kommune
Norske jurister
Rådmenn
Fotomanipulasjon

Fotomanipulasjon er å forandre et originalfoto slik at det får et nytt innhold og betydning, men ofte ikke mer enn at man kan gjenkjenne en del av utgangsbildet. Fotomanipulasjon kan i tillegg bety å sette sammen flere fotografier til en ny komposisjon, selv om slike bilder i kunsten vanligvis kalles fotomontasje eller kollasje. Også retusjering av fotografier og fotomontasjer er fotomanipulasjon selv om teknikkene ikke vanligvis kalles det.

Fotomanipulasjon ved hjelp av datamaskiner blir også kalt fotofikling etter en nyord-konkurranse hos NRK i 2003. Nyordet, foreslått av en journalist i Sarpsborg, fikk senere gode skussmål blant annet fra tidligere leder av Språkrådet, Sylfest Lomheim.

Teknikk

I senere tid blir datamaskiner brukt sammen med spesielle bildebehandlingsprogrammer som for eksempel Photoshop. Tidligere ble det brukt klipping og liming for å lage collager og fotomontasjer og maling for å retusjere vekk uønskede detaljer og partier.

Bruk

Fotomontasje og kollasjer
Fotomontasje og kollasjer har tradisjonelt blitt brukt  for å lage kunstnerisk interessante komposisjoner eller for å formidle et budskap eller en bildeidé tydeligere. Formålet kan være reint pedagogisk og kommunikativt, det vil si for å forklare et forhold visuelt, men sammenstillingene er ofte bevisst surrealistiske og humoristiske.

Retusjering
Fotomanipulasjon i betydningen retusjering kan også brukes til å rydde opp i rotete og uklare motiver eller til å forskjønne for eksempel fotomodeller. Retusjering med maling og pensel var tidligere svært vanlig, både på studioportretter og bilder til bruk i aviser, blader og bøker.

I presse
Aviser og andre massemedier har vært kritiske til økt bruk av bildemanipulasjon fordi det kan skade den journalistiske troverdigheten. Manipulerte bilder blir derfor merket med en M i enkelte publikasjoner. 

Et eksempel på fotomanipulasjon brukt for å forfalske fotografisk dokumentasjon eller bevisst villede publikum og lesere, skjedde under krigen mellom Israel og Hizbollah sommeren 2006. Da forandret den libanesiske freelancefotografen Adnan Hajj flere bilder. Han forsterket blant annet røyken fra bombenedslag i Libanon og kopierte inn flere fly. Nyhetsbyrået Reuters trakk etter dette tilbake over 900 fotografier av frykt for at flere var manipulert. Teknikken har også ført til at fotografier ikke lenger er like pålitelig som bevis i rettssaker.

I reklame
Reklameindustrien har derimot trykket fotomanipulasjon til seg og bruker teknikken rutinemessig for å skape effekter og justere motiver. 

Vanlige endringer på fotomodeller, særlig såkalte glamourmodeller, kan være å
 gjøre hår skinnende
 fjerne uønsket hår som faller på feil sted
 legge til høylys
 ta bort rynker, solskadet hud, blemmer og annet
 legge til et glans i huden
 gjøre tenner og øyne hvitere
 forstørre pupiller
 redusere hofter
 forlenge ben
 forstørre bryster

Se også
 Fotomontasje
 Collage 
 Fotografi
 Popkunst
 Norgesmesterskapet i Fotofikling (NRK 2006)
 Robert E. Haraldsen

Referanser

Fototeknikk
Billedkunst
Visuell kommunikasjon
Webdesign
Humor
Stuart Little (golfspiller)

Stuart Little (født 1. august 1967) er en engelsk profesjonell golfspiller på Europatouren. Han har vunnet to turneringer på touren: Rolex Pro-Am i 1994 og Rolex Trophy i 2001.

Little er venstrehåndsspiller og rekvalifiserte seg til Europatouren i 2005 gjennom kvalifiseringsskolen (Q-school). Han endte først på delt fjerdeplass i trinn 2 og tok deretter det 28. tourkortet på sistetrinnet etter seks runder med score på 70-tallet.

Han har tidligere kvalifisert seg for Europatouren gjennom Q-school tre ganger (1991, 1992 og 2004) og to ganger gjennom Challenge-touren (2001 og 2003). For 2006-sesongen beholdt Little tourkortet ved å ende som nummer 65 på Order of Merit i 2005 – 55 plasser over sin forrige beste posisjon – med 352 353 euro i innspilte pengepremier.

Meritter

Seire på Europatouren 
 2001: Rolex Trophy
 1994: Rolex Pro-Am

Engelske golfspillere
Fødsler i 1967
Jeff King

Jeff King (født 6. februar 1956 i California, USA) er en amerikansk hundekjører. 

King flyttet til Alaska i 1975, og han startet med hundekjøring i 1980. I 1981 debuterte han i hundesledeløpet Iditarod med en 28.-plass. Han ble profesjonell hundekjører i 1992 etter å ha jobbet som entreprenør tidligere.

Hans første seier i Iditarod kom i 1993, og han vant også i 1996, 1998 og i 2006. Da han vant i 2006 ble King den eldste som noen gang har vunnet Iditarod. Andre løp som han har vunnet er Yukon Quest, Kusko 300, Knik 200 og Kobuk 440.

Plasseringer i Iditarod

Eksterne lenker 
 
 

Iditarod
Hundekjørere fra USA
Fødsler i 1956
Marit Gilleberg

Marit Gilleberg (født 23. august 1960) er en norsk lokalpolitiker (Ap) som var ordfører i Tolga kommune fra 1999 til 2007.

Gilleberig mottok Trollkjerringprisen i 2005.

Kilder 

 Tar ikke gjenvalg

Ap-ordførere i Hedmark
Ordførere i Tolga
Fødsler i 1960
Weehawken

Weehawken er en bydel i Hudson County, New Jersey. I USAs folketelling i 2000 hadde bydelen et folketall på 13 501. Weehawken ligger langs vestbredden av Hudsonelva, tvers overfor Manhattan og sør for «New Jersey Palisades», en rekke med bratte klipper. Weehawken er også det vestlige endepunktet for Lincoln-tunnelen.

Weehawken er svært urban og befolkningstettheten er blant de høyeste i USA. Weehawken er stort sett et boligområde, med familiehus på små tomter. 

Skrått gjennom Weehawken går John F. Kennedy Boulevard East (lokalt bare kjent som Boulevard East), en naturskjønn gate som går langs de østlige klippene av The Palisades. Med den smale Hamilton park på sin høyre side så gir den en flott utsikt over Hudson River og Manhattan. Om sommeren er parken og dens berømte bakgrunn populære fotoobjekt.

Den 11. juli 1804 duellerte Alexander Hamilton og Aaron Burr i Weehawken, Hamilton ble dødelig såret og døde dagen etter.

Eksterne lenker
 
  Weehawken skoledistrikt

Hudson County
Byer ved Hudson
Terje Johanssen

Terje Johanssen (født 4. juni 1942 i Svolvær, død 27. mai 2005 på Jaren) var en norsk lyriker.  Etter ett år i utenriksfart, studerte han shipping i London, før han antok stilling i Shell en kort periode.  Han satt i landsstyret for Sosialistisk Valgforbund, og tok så to år biologistudier ved universitetet i Granada, der han fikk fikk øynene opp for César Vallejo og Pablo Neruda.  Han avsluttet studiene med historie ved Universitetet i Oslo. 

Johanssen debuterte i 1975, og samarbeidet med billedkunstnerne Dag Rødsand, Zdenka Rusova, Sidsel Westbø og Arne Nilsskog i syv kunstbøker 1975–1985; med en rekke scenemusikere og danseensemble, samt satt som redaktør i Poesi Magasin (1983–1984). 

Johanssen døde av kreft. Han var far til skribenten Audun Vinger.

Utgivelser

Utmerkelser 
 Hartvig Kirans minnepris  (1981)
 Gyldendals legat (1983)

Referanser

Eksterne lenker 
 Terje Johanssen i NRK Forfatter

Norske lyrikere
Vinnere av Gyldendals legat
Kultur i Innlandet
Personer fra Vågan kommune
Bringebær

Bringebær (Rubus idaeus) er en halvbusk i rosefamilien som er vanlig i store deler av Norge. 
Planten kjennetegnes ved at den har torner langs greinene og får røde eller gule bær etter blomstring. Skuddene er toårige og blomstrer og bærer frukt andre året. Det er derfor viktig å ikke fjerne friske skudd. Bringebær skal vannes relativt sparsomt, men trenger ekstra fuktighet under bærmodningen for at bærene skal bli saftige. Får de ikke dette, blir bærene knudrete.

I Norge skiller vi mellom villbringebær som vokser i skogen og hagebringebær. Villbringebær er mindre, men har en sterkere aroma enn hagebringebær.

Beskrivelse

Habitat 
Bringebær vokser typisk i forstyrret skog, det vil si steder der det har vært inngrep som kvisting av kantvegetasjon og veibygging. Dette er typiske områder det lett kan danne seg pionervegetasjon av bringebær. Den kan vokse på holmer og i strandsonen og nær tregrensen.

Planten brer seg med sideskytende jordstengler som danner nye skudd et stykke bortenfor den første planten. Luking av bringebær kan dermed være vanskelig. Planten kan dessuten danne tette og stikkende kjerr som det gjerne er ubehagelig å ferdes igjennom.

Egenskaper 
Ville bringebær inneholder 3,97 milimol antioksidanter per 100 gram, Ferske bær inneholder vitaminene C, B6, B2 og A. Ferske bær inneholder størst mengde av mineralene kalium, kalsium, fosfor og jern.

Bruk 

Bringebær dyrkes hovedsakelig for frukten, men noen ganger også for bladene og røttene. Bærene egner seg godt til sylting og safting. Innen folkemedisinen har det dessuten vært laget te av ungblader.

I tillegg til vanlig bringebær finnes det flere kultivarer. Disse har vanligvis større bær og kan ha litt annen, søtere smak. Det finnes også krysninger mellom bringebær og bjørnebær, loganbær og taibær. Boysenbær er en videre krysning mellom loganbær og blåbringebær.

Referanser

Eksterne lenker 
 

Hvite blomster
Bjørnebærslekta
Bær
Medisinplanter
Planter formelt beskrevet av Carl von Linné
Planter formelt beskrevet i 1753
Norges flora
Petter Pogo

Petter Pogo (født Petter Taranger 7. november 1963) er en norsk musiker som har spilt i en rekke band i Bodø og Oslo.

Pogo startet sin musikalske karriere i Bodø og var medlem i Hjertesvikt A/S mellom 1979 og 1982. I 1982 spilte han i Dneipr Truppen, et band som sprang ut av Tensing-miljøet i Bodø. Bandet hadde to konserter i 1982 og en reunion på Bodø Hardcore Festival i 2006.

I 1986 flyttet han og bandet Ny gate til Oslo. Fra høsten 1987 ble han også medlem i And The Balcony Fell, hvor han spilte keyboard, gitar og koret, rett etter at bandet hadde gitt ut en LP.  

Sammen med And The Balcony Fell opptrådte han en rekke ganger på NRK-TV høsten og vinteren 1987-1988. Høsten 1990 ble han fast bassist i Jokke & Valentinerne og var med og vant Spellemannprisen 1991 i klassen rock for albumet Frelst!. Jokke & Valentinerne ble oppløst sommeren 1994. 

Pogo spilte også i flere kortlivete Oslo-band som T-zers, The Chilly Willys og Schweinhund. Etter Jokke & Valentinerne ble han etterhvert med i Sunshine Kids. I 1994 startet han Pogomax sammen med Anton Max. Pogomax er musikalsk en tekno-/dub-inspirert duo, som blant annet leverte deler av filmmusikken til Spacebrain Productions kortfilm M.C.P. Headhunter i 1995.

I 1997 ble Pogo medlem i The Tourettes på gitar, som også var et «Jokke»-band. Senhøsten 1997  begynte han som gitarist i Sister Rain. 

Ved siden av sin musikalske karriere har han vært aktiv som DJ og amatørskuespiller samt soloartist under navnet «Termisk sammenbrudd», Petter Pogo og «Pogomono». Som sistnevnte deltok han blant annet på Kafe Mirs One Man band-festival i august 1998. 

Fra 2001 spilte han i improvisasjonsduoen HoltePogoExperience. I 2001 kom dokumentarkortfilmen Jokke offisielt, regissert av Tico, hvor Pogo medvirker.

Etter Joakim «Jokke» Nielsens død ble han med i tributebandet Valentourettes. Høsten 2003 deltok han på en større norgesturné sammen med dem. Samtidig spilte han i det Oslo-baserte pønk-bandet SS Bondevik. Vinteren 2004 ble han med i St. Thomas' faste backingband og har spilt med St. Thomas på flere festivalkonserter sommeren 2004 og en større europaturné høsten 2004. Fra 2004 har han også vært medlem i countrybandet Lasso og skrevet for fanzinen «Gakk». I 2007 ble han med som bassist i bandet til Ronny Pøbel.

I 2011 ble Pogo og Jokke & Valentinerne innvalgt i Rockheim Hall of Fame sammen med a-ha, Åge Aleksandersen, Wenche Myhre og Alf Prøysen. Pogo har også en andreplass i NM i luftgitar.

Pogo spilte gitar på Trond K & The Serious Issues' album Manchurian Monkeys som ble utgitt på EMK i 2013.

Diskografi

Band (utvalg) 

 And The Balcony Fell
 Bøyen Beng
 Dniepr truppen 
 The Chilly Willys 
 HoltePogoExperience
 Gilbært å sølivan 
 Hjertesvikt A/S
 Jokke & Valentinerne
 Lasso
 Lasso (Elastique)
 Ny gate (De fikk gitt ut en MC og en mini LP). 
 Origami republika
 Pogomax
 Ronny Pøbel
 Schweinhund
 Senjahopen
 Sister Rain
 SS Bondevik
 Strange Dolls
 Sunshine Kids
 T-zers
 The Tourettes 
 Trond K & The Serious Issues
 Valentourettes

Referanser 

Norske rockemusikere
Personer fra Bodø kommune
Norske bassister
Rockheim Hall of Fame
Fødsler i 1963
Borg bryggeri

Borg bryggeri var tidligere et frittstående bryggeri i Sarpsborg. Bryggeriets historie strekker seg helt tilbake til 1855 da Lande Gaard og Bryggeri ble etablert med kjøpmann Hans Hafslund. De startet å produsere "Det bayerske ølet". Dette var nytt her i landet, men det utkonkurrerte det hjemmebryggede ølet. I 1860 hadde bryggeriet allerede produsert 200 000 flasker. I dag produseres dette antall flasker på 8 timer.

Hafslund var en svært god handelsmann med en rekke virksomheter. I skatteligningene fra 1885 viser det at han var den rikeste håndverkeren i Sarpsborg.

I 1989 fusjonerte Fredrikstad bryggeri og Borg bryggerier. Det hadde vært mye motgang og de måtte være konkurransedyktige for å kunne overleve. Ved at de fusjonerte med Fredrikstad Bryggeri kunne de samarbeide utover fylkesgrensene, og i 1997 ble bedriften nok en gang fusjonert, denne gang med Hansa bryggeri i Bergen. Det nye navnet til de to sammenslåtte selskapene ble Hansa Borg Bryggerier AS.

Ved fusjonen med Hansa bryggeri var Borg en familiebedrift med Per Egenæss som leder. Det var vanskelig å inngå en fusjon med Hansa for Per Egenæss. Han ønsket at familien Egenæss skulle fortsette å ha kontrollen, slik det hadde vært siden 1905. Han måtte til slutt gi etter. Han ønsket å beholde minst 50% eierandel ved fusjonen. Under disse omstendighetene og forhandlingene døde Per Egenæss i 2002. Noen måneder senere fikk Borg Invest 60 prosent eierandel som ble sett på som en seier for dem. I 2011 kjøpte Borg Invest seg ytterligere opp og har nå en eierandel på 75 prosent.

Området
Borg øl har en sterk posisjon i hjemmemarkedet Østfold, og de siste årene har bryggeriet hatt økende omsetning på resten av Østlandet, både i dagligvarehandelen og i utelivssektoren.

Ølbrygget
Ølet fra Borg bryggeri er brygget etter Renhetsloven av 1516, – og fremstilles av råstoffene malt, humle, gjær og vann.

Eksterne lenker 
 Borg Bryggerier – bryggeriomtale på hansaborg.no

Norske bryggerier
Selskaper etablert i 1855
1855 i Norge
Hansa Borg Bryggerier
Zeitschrift für geschichtliche Rechtswissenschaft

Zeitschrift für geschichtliche Rechtswissenschaft var et innflytelsesrikt tysk rettsvitenskapelig tidsskrift. Det ble grunnlagt i 1814 og ble avsluttet med bind 15 i 1848/1850.

Tidsskriftet ble utgitt av Friedrich Carl von Savigny og Karl Friedrich Eichhorn, og senere også A. A. F. Rudorff, og var sentralt innen den historiske rettsvitenskapelige skolen.

Tidsskriftets tradisjon videreføres idag av Savigny-stiftelsens Zeitschrift für Rechtsgeschichte.

Eksterne lenker 

 Digitalisering av samtlige årganger

Juridiske tidsskrifter
Tysk rettshistorie
Publikasjoner etablert i 1814
Publikasjoner nedlagt i 1850